Pistoleto dėklas

Pistoleto dėklas (; ) – nedidelis futliaras, paprastai prisegtas prie juosmens diržo ar perpetės, kuriame nešiojamas pistoletas ar revolveris. Egzistuoja pistoletų dėklai, nešiojami pažasties srityje ar prisegti prie šlaunies. Seniau buvo paplitę pistoletų dėklai, kurie būdavo tvirtinami prie balno priekinio lanko. Dažnai pistoleto dėklas turi specialias kišenėles, kuriose laikoma viena ar dvi dėtuvės su šoviniais.

Pistoleto dėklo konstrukcija priklauso nuo funkcijos. Pistoletui nuo aplinkos apsaugoti skirti dėklai būna uždari, dengiantys visas pistoleto dalis. Dėklai, skirti greitam pistoleto ištraukimui, dažnai dengia ne visas pistoleto dalis, juose dominuoja ne pistoleto apsaugos, o pistoleto parengimo išsitraukimui ir šaudymui funkcija.

Egzistuoja ir panašūs dėklai mažiems pistoletams kulkosvaidžiams nešioti.

Pistoletų dėklų tipai 
Yra keletas pistoletų (revolverių) dėklų tipų:
 juosmeniniai – dėklas tvirtinamas prie juosmens diržo, dažnai prilaikomo perpetės:
 išoriniai – dėklas tvirtinamas prie diržo išorinės pusės.
 dėklai atramos – pistoleto dėklai, tvirtinami prie diržo ir perpetės, kurie prireikus pritvirtinami prie pistoleto ir naudojami kaip petinės atramos šaudymui.
 vidiniai – dėklas tvirtinamas prie kelnių juosmens diržo vidinės pusės ir būna kelnių viduje, iš išorės praktiškai nepastebimas.
 pakabinamieji – dėklas gana ilgais dirželiais prisegtas prie juosmens diržo ir kabo žemiau diržo. Tokie dėklai būdingi, pvz., Rusijos laivyno karininkams.
 pažastiniai – dėklas diržais tvirtinamas pažasties srityje, skirtas greitam ištraukimui. Paprastai tai operatyviniai dėklai.
 šlauniniai dėklai – dėklas dirželiais tvirtinamas prie šlaunies. Tokie dėklai dažnai vadinami taktiniais dėklais. Iš jų patogu išsitraukti pistoletą, nes pistoleto rankena būna ties kabančios rankos plaštaka.
 blauzdinis dėklas – dėklas, tvirtinamas po apačioje laisvomis kelnėmis prie blauzdos. Skirtas slaptai nešioti mažo kalibro pistoletams.
 krepšinis dėklas – dėklas tvirtinamas prie diržo ar per petį nešiojamo krepšio viduje. Skirtas slaptam nešiojimui.

Pistoletai
Šaunamųjų ginklų reikmenys